CELEX: 32015D2217
Language: et
Date: 2015-11-27 00:00:00
Title: Komisjoni rakendusotsus (EL) 2015/2217, 27. november 2015, milles käsitletakse suu- ja sõrataudi Liibüast ja Marokost liitu sissetoomise vältimiseks võetavaid meetmeid (teatavaks tehtud numbri C(2015) 8223 all) (EMPs kohaldatav tekst)

1.12.2015   
            
            
               ET
            
            
               Euroopa Liidu Teataja
            
            
               L 314/60
            
         KOMISJONI RAKENDUSOTSUS (EL) 2015/2217,
   27. november 2015,
   milles käsitletakse suu- ja sõrataudi Liibüast ja Marokost liitu sissetoomise vältimiseks võetavaid meetmeid
   
      
         (teatavaks tehtud numbri C(2015) 8223 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 6,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 5,
   ning arvestades järgmist:
   
               (1)
            
            
               Direktiivis 91/496/EMÜ on sätestatud kolmandatest riikidest liitu saabuvate loomade veterinaarkontrolli põhimõtted. Selles on sätestatud meetmed, mida komisjon saab võtta, kui kolmanda riigi territooriumil ilmneb või levib haigus, mis võib kujutada endast tõsist ohtu loomade või inimeste tervisele.
            
         
               (2)
            
            
               Direktiivis 97/78/EÜ on sätestatud kolmandatest riikidest liitu toodavate loomade veterinaarkontrolli põhimõtted. Selles on sätestatud meetmed, mida komisjon saab võtta, kui kolmanda riigi territooriumil ilmneb või levib haigus, mis võib kujutada endast tõsist ohtu loomade või inimeste tervisele.
            
         
               (3)
            
            
               Suu- ja sõrataud on veiste, lammaste, kitsede ja sigade üks kõige nakkavamatest taudidest. Seda haigust põhjustav viirus võib väga kiiresti levida eelkõige haigestunud loomadest valmistatud toodete ja saastunud elutute objektide, sealhulgas näiteks loomaveokite kaudu. Viirus jääb saastunud keskkonnas väljaspool peremeeslooma püsima mitmeks nädalaks sõltuvalt temperatuurist.
            
         
               (4)
            
            
               Pärast suu- ja sõrataudi puhanguid Alžeerias, Liibüas ja Tuneesias 2014. aastal nähti komisjoni rakendusotsusega 2014/689/EL (3) ette kaitsemeetmete kehtestamine, et vältida kõnealuse taudi sissetoomist liitu.
            
         
               (5)
            
            
               Rakendusotsusega 2014/689/EL kehtestati meetmed Alžeeriast, Liibüast ja Tuneesiast pärit loomaveokite ja loomaveolaevade puhastamiseks ja desinfitseerimiseks. Kuna Maroko on võimalik transiidiriik, mille kaudu naasevad liitu loomaveokid Alžeeriast, Liibüast ja Tuneesiast, kohaldatakse neid meetmeid ka kõnealuse riigi sõidukite ja laevade puhul. Nimetatud otsus oli kohaldatav kuni 1. oktoobrini 2015.
            
         
               (6)
            
            
               Maroko teatas 2. novembril 2015 Maailma Loomatervishoiu Organisatsioonile (OIE), et on kinnitust leidnud suu- ja sõrataudi serotüübi O puhang Maroko lääneosas.
            
         
               (7)
            
            
               Suu- ja sõrataudi esinemine Marokos võib kujutada endast tõsist ohtu liidu eluskarjale.
            
         
               (8)
            
            
               Suu- ja sõrataudi suhtes on olukord Liibüas endiselt ebakindel ja sellesse riiki eksporditakse ELi liikmesriikidest märkimisväärne arv veiste saadetisi.
            
         
               (9)
            
            
               Lisaks sellele on Liibüa ja Maroko võimalikud transiidiriigid teistest Aafrika riikidest liitu naasvate loomaveokite jaoks.
            
         
               (10)
            
            
               Suu- ja sõrataudiga seotud olukord Liibüas ja Marokos nõuab seetõttu selliste liidu tasandi kaitsemeetmete rakendamist, milles võetaks arvesse suu- ja sõrataudi põhjustava viiruse püsimajäämist keskkonnas ja selle võimalikke levikuteid.
            
         
               (11)
            
            
               Loomaveokid ja loomaveolaevad, mida kasutatakse elusloomade vedamiseks Liibüasse ja Marokosse, võivad seal saastuda suu- ja sõrataudi põhjustava viirusega ning kujutavad endast seetõttu ohtu, kuna võivad liitu naasmisel viiruse siia kaasa tuua.
            
         
               (12)
            
            
               Loomaveokite ja loomaveolaevade nõuetekohane puhastamine ja desinfitseerimine on kõige sobivam viis, millega takistada viiruse kiiret edasikandumist pikkade vahemaade taha.
            
         
               (13)
            
            
               Seepärast on asjakohane tagada, et kõiki loomaveokeid ja loomaveolaevu, millega veetakse elusloomi Liibüasse ja Marokosse, puhastataks ja desinfitseeritaks nõuetekohaselt ja et see märgitaks deklaratsiooni, mille käitaja või juht esitab liitu sisenemise kohas pädevale asutusele.
            
         
               (14)
            
            
               Käitaja või juht peaks tagama, et iga Liibüasse ja Marokosse loomi vedava veoki ja laeva puhastamise ja desinfitseerimise sertifikaati säilitataks vähemalt kolm aastat.
            
         
               (15)
            
            
               Liikmesriikidel peaks olema ka võimalus nõuda, et kohapeal desinfitseeritaks iga sellist veokit, mis transpordib sööta riikidest, kus nakkus levib, või on sööta sinna transportinud ning mille puhul ei saa välistada märkimisväärset liidu territooriumile suu- ja sõrataudi toomise riski, sh selle veoki rehve või mis tahes muid selliseid osi, mille desinfitseerimist peetakse riski vähendamiseks vajalikuks.
            
         
               (16)
            
            
               Arvesse tuleks võtta ka seda, et kuigi suu- ja sõrataudi suhtes vastuvõtlikesse liikidesse kuuluvaid elusloomi ei ole lubatud liitu tuua ühestki Aafrika riigist, on kooskõlas nõukogu direktiiviga 2009/156/EÜ (4) lubatud Marokost importida teatavatesse kategooriatesse kuuluvaid hobuslasi ja kõnealusest kolmandast riigist pärit hobuslasi on lubatud vedada liidu kaudu muusse kolmandasse riiki kooskõlas komisjoni otsusega 2010/57/EL (5). Liikmesriikidel peaks seepärast olema võimalus nõuda kõnealusest kolmandast riigist pärit hobuslasi transportivate loomaveokite rehvide või veoki mis tahes muude selliste osade kohapealset desinfitseerimist, mille desinfitseerimist peetakse suu- ja sõrataudi liitu sissetoomise riski vähendamiseks vajalikuks.
            
         
               (17)
            
            
               Käesoleva otsusega ettenähtud meetmed peaksid kehtima ajavahemiku, mis võimaldab täielikult hinnata suu- ja sõrataudi arengut asjaomastes piirkondades.
            
         
               (18)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevas otsuses tähendab „loomaveok” ja „loomaveolaev” iga veokit või laeva, mida kasutatakse või on kasutatud elusate maismaaloomade veoks.
   Artikkel 2
   1.   Liikmesriigid tagavad, et loomaveoki või loomaveolaeva käitaja või juht esitab Liibüast ja Marokost liidu territooriumile sisenemise kohas liikmesriigi pädevale asutusele teabe, mis tõendab, et veoruumi, laadimisruumi olemasolu korral veoki kere, laadimisrampi, loomadega kokku puutunud seadmeid, rehve ja juhikabiini ning mahalaadimisel kasutatud kaitseriietust/-jalatseid on pärast viimast loomade mahalaadimist puhastatud ja desinfitseeritud.
   2.   Lõikes 1 osutatud teave tuleb esitada I lisas esitatud deklaratsiooni näidist järgides või muus samaväärses vormis, kus on esitatud vähemalt näidises sätestatud teave.
   3.   Lõikes 2 osutatud deklaratsiooni originaali säilitab pädev asutus vähemalt kolm aastat.
   Artikkel 3
   1.   Liidu territooriumile sisenemise koha liikmesriigi pädev asutus kontrollib visuaalselt Liibüast ja Marokost liidu territooriumile saabuvaid loomaveokeid, et teha kindlaks, kas veokeid on nõuetekohaselt puhastatud ja desinfitseeritud.
   2.   Liikmesriigi pädev asutus, kes vastutab Liibüast ja Marokost imporditavate elusloomade puhul veterinaarsertifikaadi väljastamise eest, kontrollib visuaalselt loomaveolaevu, et teha kindlaks, kas laevu on enne loomade laadimist nõuetekohaselt puhastatud ja desinfitseeritud.
   3.   Kui lõigetes 1 ja 2 osutatud kontrolli käigus selgub, et puhastamine ja desinfitseerimine on tehtud nõuetekohaselt, või kui pädev asutus on lisaks lõikes 1 osutatud meetmetele tellinud, korraldanud või teinud eelnevalt puhastatud loomaveoki või loomaveolaeva täiendava desinfitseerimise, kinnitab pädev asutus seda, väljastades II lisas sätestatud näidise kohase sertifikaadi.
   4.   Kui lõigetes 1 ja 2 osutatud kontrolli käigus selgub, et loomaveoki või loomaveolaeva puhastamine ja desinfitseerimine ei ole olnud nõuetekohane, peab pädev asutus toimima ühel järgmistest viisidest:
   
               a)
            
            
               ta suunab loomaveoki või loomaveolaeva nõuetekohasele puhastamisele ja desinfitseerimisele pädeva asutuse määratud kohas, mis asub asjaomases liikmesriigis, võimalikult lähedal liidu territooriumile sisenemise kohale ning väljastab lõikes 3 osutatud sertifikaadi;
            
         
               b)
            
            
               kui liidu territooriumile sisenemise koha lähedal ei ole sobivat puhastamise ja desinfitseerimise kohta või kui on oht, et puhastamata loomaveokist või loomaveolaevast eraldub loomsete saaduste jääke:
               
                           i)
                        
                        
                           keelab loomaveokil või loomaveolaeval liitu siseneda või
                        
                     
                           ii)
                        
                        
                           teeb nõuetekohaselt puhastamata ja desinfitseerimata loomaveoki või loomaveolaeva esialgse kohapealse desinfitseerimise, kuni võetakse punktiga a ette nähtud meetmed.
                        
                     
         5.   Lõikes 3 osutatud sertifikaadi originaali säilitab loomaveoki käitaja või juht kolm aastat. Selle sertifikaadi koopiat säilitab pädev asutus kolm aastat.
   Artikkel 4
   Liitu sisenemise koha liikmesriigi pädev asutus võib nõuda, et kohapeal desinfitseeritaks iga selline veok, mis on vedanud sööta Liibüast või Marokost või Liibüasse või Marokosse ning mille puhul ei saa välistada märkimisväärset liidu territooriumile suu- ja sõrataudi toomise riski, sh selle veoki rehve või veoki mis tahes muid selliseid osi, mille desinfitseerimist peetakse riski vähendamiseks vajalikuks.
   Artikkel 5
   Sisenemise piiripunkti liikmesriigi pädev asutus võib nõuda, et kohapeal desinfitseeritaks sellist loomaveokit, mis veab Marokost liitu hobuslasi kooskõlas direktiiviga 2009/156/EÜ või veab kõnealuseid hobuslasi läbi liidu kooskõlas otsusega 2010/57/EL ning mille puhul ei saa välistada märkimisväärset liidu territooriumile suu- ja sõrataudi toomise riski, sh selle veoki rehve või veoki mis tahes muid selliseid osi, mille desinfitseerimist peetakse riski vähendamiseks vajalikuks.
   Artikkel 6
   Käesolevat otsust kohaldatakse kuni 31. detsembrini 2016.
   Artikkel 7
   Käesolev otsus on adresseeritud liikmesriikidele.
   
      Brüssel, 27. november 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 268, 24.9.1991, lk 56.
   
      (2)  EÜT L 24, 30.1.1998, lk 9.
   
      (3)  Komisjoni rakendusotsus 2014/689/EL, 29. september 2014, milles käsitletakse suu- ja sõrataudi Alžeeriast, Liibüast, Marokost ja Tuneesiast liitu sissetoomise vältimiseks võetavaid meetmeid (ELT L 287, 1.10.2014, lk 27).
   
      (4)  Nõukogu direktiiv 2009/156/EÜ, 30. november 2009, hobuslaste liikumist ja kolmandatest riikidest importimist reguleerivate loomatervishoiunõuete kohta (ELT L 192, 23.7.2010, lk 1).
   
      (5)  Komisjoni otsus 2010/57/EL, 3. veebruar 2010, millega sätestatakse tervishoiugarantiid hobuslaste transiidiks nõukogu direktiivi 97/78/EÜ I lisas loetletud territooriumide kaudu (ELT L 32, 4.2.2010, lk 9).
   
      I LISA
      
         Liibüast või Marokost pärit loomaveoki või loomaveolaeva käitaja või juhi esitatava deklaratsiooni näidis
      
      Mina, loomaveoki/loomaveolaeva käitaja/juht … (1)
      
      kinnitan, et:
      
                  —
               
               
                  loomade/sööda viimane mahalaadimine toimus:
                  
                              Riik, piirkond, koht
                           
                           
                              Kuupäev (pp.kk.aaaa)
                           
                           
                              Kellaaeg (tt.mm)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  pärast mahalaadimist loomaveok/loomaveolaev puhastati ja desinfitseeriti. Puhastamine ja desinfitseerimine hõlmas veoruumi, laadimisruumi, [veoki keret,] (2) laadimisrampi, loomadega kokku puutunud seadmeid, rehve ja juhikabiini ning mahalaadimisel kasutatud kaitseriietust/-jalatseid.
               
            
                  —
               
               
                  Puhastamine ja desinfitseerimine toimus:
                  
                              Riik, piirkond, koht
                           
                           
                              Kuupäev (pp.kk.aaaa)
                           
                           
                              Kellaaeg (tt.mm)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  Desinfitseerimisvahendit kasutati tootja soovitatud kontsentratsioonis (3):
                  …
               
            
                  —
               
               
                  Loomade järgmine laadimine toimub:
                  
                              Riik, piirkond, koht
                           
                           
                              Kuupäev (pp.kk.aaaa)
                           
                           
                              Kellaaeg (tt.mm)
                           
                        
                               
                           
                           
                               
                           
                           
                               
                           
                        
                               
                           
                        
                              Kuupäev
                           
                           
                              Koht
                           
                           
                              Käitaja/veokijuhi allkiri
                           
                        
                               
                           
                           
                               
                           
                           
                               
                           
                        
                              Loomaveoki käitaja/juhi nimi ja tegevuskoha aadress (trükitähtedega):
                           
                        
            
         (1)  Lisada loomaveoki/loomaveolaeva riikliku registreerimismärgi number/identifitseerimisnumber.
      
         (2)  Maha tõmmata, kui see ei ole asjakohane.
      
         (3)  Märkida aine ja selle kontsentratsioon.
   
   
      II LISA
      
         Näidissertifikaat Liibüast või Marokost saabuva loomaveoki/loomaveolaeva puhastamise ja desinfitseerimise kohta
      
      Mina, allakirjutanud ametnik kinnitan, et kontrollisin:
      
                  1.
               
               
                  täna loomaveokit (loomaveokeid)/loomaveolaeva (loomaveolaevu) riikliku registreerimismärgiga/identifitseerimisnumbriga … (1) ja leidsin visuaalsel kontrollimisel, et loomade veoruum, laadimisruum, [veoki kere], (2) laadimisramp, loomadega kokku puutunud seadmed, rehvid ja juhikabiin ning mahalaadimisel kasutatud kaitseriietus/-jalatsid on nõuetekohaselt puhastatud;
               
            
                  2.
               
               
                  komisjoni rakendusotsuse (EL) 2015/2217 (3) I lisa kohases deklaratsioonis või muus samaväärses dokumendis esitatud teavet, mis hõlmab rakendusotsuse (EL) 2015/2217 I lisas sätestatud teavet.
                  
                              Kuupäev
                           
                           
                              Kellaaeg
                           
                           
                              Koht
                           
                           
                              Pädev asutus
                           
                           
                              Ametniku allkiri (4)
                              
                           
                        
                               
                           
                           
                               
                           
                           
                               
                           
                           
                               
                           
                           
                               
                           
                        
                              Tempel:
                           
                           
                              Nimi trükitähtedega:
                              …
                           
                        
            
         (1)  Lisada loomaveoki (loomaveokite)/loomaveolaeva (loomaveolaevade) riikliku registreerimismärgi number (numbrid)/identifitseerimisnumber (identifitseerimisnumbrid).
      
         (2)  Maha tõmmata, kui see ei ole asjakohane.
      
         (3)  Komisjoni rakendusotsus (EL) 2015/2217, 27. november 2015, milles käsitletakse suu- ja sõrataudi Liibüast ja Marokost liitu sissetoomise vältimiseks võetavaid meetmeid (ELT L 314, 1.12.2015, lk 60).
      
         (4)  Templi ja allkirja värv peab erinema teksti värvist.